Europa | BILTONG & POT- ROAST
LUISTER TOG NA DAAI TWEE NOTE!
November 19, 2015 by Biltong & Pot-roast
Daai twee basnote van die musiek uit Jaws laat altyd my hartklop versnel. Nie omdat ek noodwendig so bang vir haaie is nie, Nee. Wanneer ek daardie twee note hoor, dan sien ek gevaar naderkom. Mos eers so stadig (doem-doem), maar niemand steur hulle aan die musiek nie. Dan nog ‘n keer (effens dringender – DOEM-DOEM!) Iemand kyk vlugtig op en gaan dan maar weer aan met dit waarmee hy besig was. Nou begin die musiek al hoe harder en vinniger speel tot die groot klimaks waar die haai die meisie vang. Het sy dan nie die musiek gehoor nie? Verdomp! Sy kon mos hoor hoe die gevaar haar bekruip. Maar nee, sy gil eers toe dit heeltemal te laat is en daar net ‘n bloedkol van haar op die water dryf.
In ‘n ander toneel baljaar almal op die strand en in die branders. Die twee note speel weer, maar luister iemand? Hoor iemand die musiek? Slaan iemand ag op daardie twee waarskuwingsnote? Nee! Eers toe ‘n kind gevang word, is daar pandemonium.
Europa kan verskoon word dat hulle, destyds toe Hitler aan bewind gekom het, nie na die musiek geluister het nie. Kyk, Jaws was toe nog 44 jaar die toekoms in (waar is Micheal J Fox wanneer jy hom nodig het?). In 1936 toe hou die hele wêreld paartie saam met die Nazi’s tydens die Olimpiese Spele in Berlyn (luister nie na die musiek nie!). ‘n Raps minder as drie jaar later toe klap die eerste skote van ‘n oorlog teen die einste Nazi’s wat uiteindelik meer as 70 miljoen lewens eis. Dieselfde met die Russe. Voordat hulle hul oë kon uitvee, het Marx en Lenin hulle so gemesmeraais , dat Stalin toegelaat is om miljoene mense na hul dood te stuur in strafkampe. So ook met die Chinese en Mao Tse- tung – ag daar is talle voorbeelde waar die mense nie betyds gereageer het nie. Daardie twee note het op dowe ore geval.
Baie soos die bekende storie van die padda in kookwater. Daar word mos vertel dat, wanneer jy ‘n padda in kookwater gooi, hy blitsvinnig daar sal uitspring en redelik ongeskonde daarvan sal afkom. Wanneer jy egter daardie einste padda in koel water sit en die hitte stadig verhoog, hy heel gelukkig daar sal rond swem. Soos die water warmer word, sal hy in saligheid wegsak (jy ken mos daai gevoel in ‘n lekker warm bad?) en met ‘n glimlag op sy gesig toelaat dat hy dood gekook word.
Kyk, al my vriende sal getuig dat ek ‘n aartsoptimis is – as jy die Cheetahs (en deesdae die Springbokke) ondersteun, is dit jou behoud. Positiwiteit is my tweede naam. Maar, sonder om nou soos ‘n doemprofeet te klink…
Ek hoor daardie twee note vandag. Ek hoor hulle in Suid-Afrika en ek hoor hulle hier in Europa. Al hoe dringender.
Soos ‘n Trojaanse perd sak miljoene vlugtelinge op Europa toe en bied, wetend of onwetend, ‘n dekmantel vir mense met obskure motiewe. Terwyl die musiek dringender speel, word die tsunami van vlugtelinge uit oorwegend Moslem-lande met ope arms, kos, klere en bottels water in Europa verwelkom. Waar gaan al hierdie mense bly? Waar gaan hulle werk? En as hulle nie werk nie, het hulle nie geld nie – en nie kos nie. En dan? Hopelik is dit die minste van Europa se probleme. Want as ek sien hoe hierdie tsunami alles in sy pad ontsier, vernietig en plunder en ek luister na die eise en dreigemente wat deur sosiale media versprei word, dan versnel my hartklop weer. Sien Merkel, Cameron, Juncker, Obama en ander wêreldleiers dan nie die dinge raak nie? Hoor hulle nie die musiek nie? Hoor hulle nie hoe jong mans spog hoe hulle Europese meisies gaan verkrag nie? “We will breed children with them! Your daughters will wear Muslim head scarves and marry a bearded man.”
Hoor ons leiers nie die dreunsange nie? Dreigemente van “May Allah make orphans of your children, may Allah make it difficult for your women. Allah gives victory to Islam everywhere”.
Is ons leiers doof vir uitsprake soos: “With time Europe will become a single Islamic state which will know nothing but ‘There is no god but Allah and Mohammed is his messenger’ “?
As die huidige leiers doof bly vir hierdie gevaarnote, hoeveel Duitsers, Franse en Engelse gaan oor 5, 10 of 15 jaar in die onderskeie lande oor wees?
En in Suid-Afrika? Ag nee wat, genoeg onheil en somberheid vir een dag. Geen hart kan dit hou nie. Kom ons praat anderdag oor Malema en Zuma en Afrikaans en plaasmoorde en so aan.
Kan ons iets doen?
Moenie soos ‘n springhaas in ‘n skietlamp se straal vir die haai wag om jou te vang nie. As jy hier kan lees, het jy ‘n gesonde verstand. Gebruik hom. Praat met mense. Maak planne. Eendrag maak mag! Gewone ouens soos ek en jy het destyds met die Franse Revolusie die hele politieke toneel van Frankryk vir altyd verander. Vandag is daar baie meer opsies, soos Anonymous, die internasionale groep kuberkrakers (hackers) nou bewys. Dit hoef nie (noodwendig) met onnodige verdere bloedvergieting gepaard te gaan nie. Die mense in Sirië en Europa (en ook in Suid-Afrika) volg soos skape omdat hulle oningelig is en mislei word – hulle word gebreinspoel. Daarom moet hulle ingelig word en die vyand se breinspoelmasjien vernietig word. Verneder die tropleiers deur hulle onderduimsheid aan die kaak te stel. Moenie wag tot Europa (en Suid-Afrika!) se kulturele landskap onomkeerbaar deur ander mense verander is nie.
En bid. Groot dinge gebeur wanneer jy en God voor ‘n berg van ‘n probleem te staan kom.
As iets vir jou belangrik genoeg is om te verdedig, sal jy alles in jou vermoë doen om dit te bewerkstellig. Wat is vir jou belangrik? Hoe belangrik is dit vir jou?
Posted in Monochroom Reenboog.	Tagged Afrikaans, Afrikaner, André Fourie, Engeland, Europa, Haaie, Jaws, MONOCHROOM REENBOOG, Sharks, Suid-Afrika